Mener Justisdepartementet burde grepet inn: – Leieavtalen inkluderte et lån
Jusprofessor Mads Andenæs anklager Justisdepartementet for å tilbakeholde informasjon. Han mener de burde ha grepet inn allerede da de fikk se utkastet til leieavtalen i mai i fjor.  Fredag ba NSM-direktør Sofie Nystrøm om å få gå av på dagen. Årsaken: NSM hadde tatt opp et ulovlig låneavtale på 200 millioner kroner med det private selskapet Norwegian Property. Justis- og beredskapsdepartementet sier at dette lånet er ulovlig og et brudd på Grunnloven. Bare Stortinget kan ta bestemme hvor mye penger en statlig virksomhet skal bruke.  Nå er det strid mellom Nystrøm og justisminister Emilie Enger Mehl (Sp): – Burde tatt grep Jusprofessor Mads Andenæs mener at Justis- og beredskapsdepartementet burde ha tatt grep allerede da de mottok utkast til leieavtale fra Nasjonal sikkerhetsmyndighet (NSM) 25. mai 2022. – Ja, de burde ha forstått at utkastet til leieavtale inkluderte et lån som de ubetinget måtte undersøke videre. Det er ingen mulighet for at departementet skulle kunne slå seg til ro etter å ha mottatt dette utkastet, sier Andenæs til VG. – Jeg var himmelfallen da jeg fikk høre om dette lånet – det var ikke til å tro. Så vidt jeg vet er det den eneste gangen i norgeshistorien at man har forsøkt å forplikte staten til en slik låneavtale. Og nå vet vi at på toppen av dette var indikasjonene så tydelige allerede i utkastet som departementet hadde mottatt, sier han. Andenæs har også fremmet sin kritikk overfor Dagbladet. Mehl var ikke tilgjengelig for kommentar søndag kveld. Departementet sier at det ikke var «snakk om et lån, men en leieavtale med innebygget finansiering av bygningsmessige tilpasninger».  De sier at dette ikke er uvanlig praksis og har varslet at de vil gå gjennom egne rutiner.  Mandag skriver NRK at Fremskrittspartiet vil ha justisminister Emilie Enger Mehl inn på teppet, for å få svar på om hun har kjent til låneavtalen. Utkast til leieavtale Professor Andenæs mener at det er følgende avsnitt fra utkastet som gjør at departementet burde ha forstått at avtalen inkluderte et lån: «Utleier skal finansiere Leietakers spesialtilpasninger/sikkerhet oppad begrenset til NOK 48 000 000 eksl. mva. Disse investeringene skal være en åpen bok-løsning mellom partene, og avkastningskravet er fastsatt til å være 5%, tilbakebetalt over Leieperioden som en annuitet i henhold til punkt 7.1», står det skrevet i dokumentet som ble frigitt lørdag kveld. «Det skrives en egen Tilleggsavtale som regulerer den endelige finansieringen, Vedlegg 8». Senere i dokumentet beskrives vedlegg 8 som «Tilleggsavtale 1 vedrørende Leietakers egen investering av særtilpasninger». Anklager departementet Deler av dokumentet er sladdet, i tillegg til at vedlegg 8 ikke er frigitt. – Justis- og beredskapsdepartementet holder igjen informasjon i denne saken. Det er kritikkverdig at de ikke bidrar mer til sakens opplysning, sier Andenæs og fortsetter: – For det første er betydelige deler av utkastet til leieavtale sladdet, og for det andre frigis ikke leieavtalens vedlegg 8. Ifølge utkastet til leieavtale er det i dette vedlegget at avtalebestemmelsene om lånet er fastlagt. Departementet viser søndag kveld til tidligere uttalelser fra Mehl, som har varslet at en ekstern gjennomgang av alt knyttet til de ulovlige lånene hos NSM. Departementet viser til at det var betydelige endringer fra utkastet til den endelige leieavtalen med en eksplisitt låneavtale. De sier at lånet skal avvikles så fort som mulig etter en dialog med långiver.  – Sier svært lite Justis- og beredskapsdepartementet har opplyst at de ønsker å avslutte den ulovlige låneavtalen. Derfor har de lagt frem en tilleggsproposisjon for Stortinget hvor det foreslås å øke bevilgningen til NSM med 200 millioner kroner. Andenæs mener imidlertid at proposisjonen ikke gir tilstrekkelig informasjon. – Departementet har lagt frem en høypolert proposisjon som sier svært lite, og den gir ikke det nødvendige grunnlaget for å treffe et bevilgningsvedtak i Stortinget.
Fredag ba direktør Sofie Nystrøm for Nasjonal sikkerhetsmyndighet (NSM) om å få gå av på dagen fordi NSM har inngått en ulovlig låneavtale på 200 millioner kroner. NSM oversendte utkast til leieavtale til Justis- og beredskapsdepartementet 25. mai 2022. Allerede da burde departementet ha forstått at avtalen inkluderte et lån som de måtte undersøke videre, mener jusprofessor Mads Andenæs. Videre anklager Andenæs departementet for å holde igjen informasjon på en kritikkverdig måte. Fredag la departementet frem en tilleggsproposisjon for Stortinget, hvor det foreslås å øke bevilgningen til NSM med 200 millioner kroner for å kunne innfri det lånet. Andenæs mener at tilleggsproposisjonen ikke gir det nødvendige grunnlaget for å treffe et bevilgningsvedtak i Stortinget.